Diari Oficial de la Generalitat Valenciana


Sumari del DOGV 7069, del 17-07-2013 (2013/7573)

ORDE 12/2013, de 16 de juliol, de la Conselleria d'Hisenda i Administració Pública, per la qual es dicten les normes per a l'elaboració del pressupost de la Generalitat per a l'exercici 2014.
-----------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2013/07/16/12/dof/vci/html**

### Dades del document

Número de DOGV
:   7069

Data del DOGV
:   17-07-2013

Secció del DOGV
:   I. DISPOSICIONS GENERALS

Número del document
:   2013/7573


Data del document
:   16-07-2013

Organisme emissor
:   Conselleria d'Hisenda i Administració Pública

Tipus de document
:   Ordre

Descriptors 

:   * Conselleria d'Hisenda i Administració Pública
    * legislació
    * elaboració del pressupost
    * pressupost

ORDE 12/2013, de 16 de juliol, de la Conselleria d'Hisenda i Administració Pública, per la qual es dicten les normes per a l'elaboració del pressupost de la Generalitat per a l'exercici 2014. [2013/7573]  
PREÀMBUL  
  
La Llei 5/1983, de 30 de desembre, del Consell, establix en l'article 28.c i e que correspon als consellers, com a membres del Consell i caps de departament, preparar i presentar al Consell els avantprojectes de lleis de les matèries pròpies del seu departament, així com exercir la potestat reglamentària en les matèries pròpies de la seua conselleria, en forma d'ordes de la conselleria.  
El Decret 19/2012, de 7 de desembre, del president de la Generalitat, pel qual es determinen les conselleries en què s'organitza l'Administració de la Generalitat, en l'article 5 assigna a la Conselleria d'Hisenda i Administració Pública les competències en matèria d'hisenda.  
  
A més, l'article 23 del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 juny 1991, establix que l'estructura del pressupost de la Generalitat, sense perjuí de les seues peculiaritats, s'ajustarà a la normativa que amb caràcter general s'aplique al sector públic estatal, i corresponen al conseller amb competències en l'àrea d'Hisenda adoptar les mesures pertinents a este efecte. I igualment l'article 24 del Text Refós de la Llei d'Hisenda Pública de la Generalitat Valenciana, regula les normes que la conselleria competent en l'àrea d'hisenda haurà de tindre en compte en l'elaboració del pressupost de la Generalitat.  
  
D'altra banda, la reforma de l'article 135 de la Constitució Espanyola ha elevat a rang constitucional el principi d'estabilitat pressupostària, junt amb el de sostenibilitat financera, principis que han sigut desplegats en la Llei Orgànica 2/2012, de 27 d'abril.  
L'elaboració dels pressupostos per a l'any 2014 manté com a objectiu fer compatible l'impuls per reactivar l'economia amb la necessitat d'avançar en la senda de la consolidació fiscal derivada dels compromisos adquirits en el si del Consell de Política Fiscal i Financera amb el Govern d'Espanya i de la Unió Europea.  
A més, continuant amb el criteri establit en l'orde d'elaboració del passat exercici, i en compliment de les exigències derivades del principi de transparència arreplegat en l'article 8 de la Llei Orgànica 2/2012, esta orde inclou la informació a remetre per fundacions i consorcis, d'acord amb el sistema europeu de compte nacional i regionals, aprovat pel Reglament (CE) 2223/96, del Consell, de 25 de juny.  
  
Com a novetat, es regula en esta orde la constitució de la Comissió d'Anàlisi i Avaluació de Programes, amb la qual es pretén analitzar els objectius estratègics i operatius, determinar indicadors de compliment, les necessitats financeres d'acord amb les prioritats de les polítiques de gastos i les disponibilitats per a cada programa pressupostari; i la Comissió Funcional d'Ingressos a fi de determinar, analitzar i agregar les dades necessàries per a l'elaboració de les previsions d'ingressos.  
  
Igualment, d'acord amb l'article 31 bis del Text Refós de la Llei d'Hisenda Pública de la Generalitat Valenciana, en l'annex I s'inclou el capítol V Fons de Contingència, per a una dotació diferenciada de crèdits destinats, quan siga procedent, a atendre necessitats de caràcter no discrecional i no previstes inicialment, que puguen presentar-se al llarg de l'exercici.  
D'altra banda, tant en el text normatiu com en els annexos es mantenen l'estructura i el contingut d'ordes precedents.  
En conseqüència, fent ús de les facultats que em conferix l'article 28 de la Llei 5/1983, de 30 de desembre, de Govern Valencià, i les establides en el Decret Legislatiu de 26 de juny de 1991, que aprova el Text Refós de la Llei d'Hisenda Pública de la Generalitat, en els articles 23 i 24,   
  
  
  
ORDENE  
  
Article 1. Àmbit d'aplicació i unitat de pressupostació  
1.1. Les normes contingudes en esta orde seran aplicables:   
a) A l'Administració de la Generalitat.  
b) A les entitats autònomes i als altres organismes públics de la Generalitat.  
c) A les empreses de la Generalitat compreses en els articles 5.2 del Text Refós de la Llei d'Hisenda Pública de la Generalitat i 2 del Decret Llei 1/2011, de 30 de setembre, del Consell, de Mesures Urgents de Règim Economicofinancer del Sector Públic Empresarial i Fundacional.  
  
1.2. Així mateix, s'inclouen aquelles fundacions i consorcis classificats com a sector públic autonòmic, d'acord amb el sistema europeu de comptes segons l'inventari d'ens de la Comunitat Valenciana, encara que no estiguen participades majoritàriament per la comunitat autònoma.  
1.3. Unitat de pressupostació  
El pressupost s'elaborarà tenint com a unitat de compte l'euro.  
  
Article 2. Comissions i altres òrgans participants en el procés d'elaboració del pressupost de la Generalitat i tramitació de l'avantprojecte  
2.1. Són comissions participants en el procés d'elaboració del pressupost de la Generalitat per a l'any 2014:  
2.1.1. La Comissió Delegada del Consell d'Hisenda i Pressupostos, en els termes que preveu el Decret 80/2011, d'1 de juliol.  
2.1.2. La Comissió d'Anàlisi i Avaluació de Programes.  
La Comissió es constituïx a fi d'analitzar i avaluar els objectius estratègics i operatius, determinar indicadors de compliment, les necessitats financeres d'acord amb les prioritats de les polítiques de gastos i les disponibilitats per a cada programa pressupostari.  
Es constituirà, si és el cas, una comissió per a cada una de les seccions pressupostàries.  
Esta Comissió es compon de:  
a) La persona titular de la Secretaria Autonòmica d'Hisenda i Pressupostos.  
b) La persona titular de la Direcció General de Pressupostos.  
c) La persona titular de la Subsecretaria de la Conselleria o titular amb competències en matèria pressupostària i els responsables que considere necessaris.  
d) La persona titular de la Subdirecció General d'Elaboració, Programació Pressupostària i Relacions Financeres amb les Entitats Locals.  
  
e) La persona titular de la Subdirecció General d'Anàlisi i Avaluació del Gasto Públic.  
f) La persona titular de la Subdirecció General del Sector Públic Empresarial.  
Actuarà com a president de la Comissió la persona titular de la Secretaria Autonòmica d'Hisenda i Pressupostos, i en la seua absència, la que exercisca la Direcció General de Pressupostos. A més, el president podrà convocar els altres gestors de gasto que crega oportú.  
Seran funcions d'esta comissió:  
a) Anàlisi dels programes de gasto, els seus objectius i la prioritat que presenten amb vista a la seua dotació, així com el grau de compliment dels objectius previstos en l'exercici anterior.  
b) La previsió del cost que comporten els programes de gasto.  
c) Determinació, si és el cas, d'indicadors que permeten quantificar qualitativament i quantitativament el grau de compliment dels objectius de cada programa pressupostari, així com l'impacte d'estos en igualtat de gènere, si és procedent.  
2.1.3. La Comissió Funcional d'Ingressos.  
Per cada secció es constituirà una comissió a fi de determinar, analitzar i agregar les dades necessàries per a l'elaboració de les previsions dels ingressos següents:   
?Els relatius a les taxes i els preus i la resta d'ingressos de dret públic gestionats per la secció.   
- Els ingressos de caràcter finalista procedents de l'Administració de l'Estat o d'altres administracions públiques, junt amb la justificació del dret a la seua percepció per part de les conselleries afectades.   
  
- Els corresponents a les entitats autònomes i altres entitats arreplegades en l'article 1 d'esta orde, que estigueren adscrits a la secció.  
  
Les comissions estaran integrades per:   
- Els representants que designe la Direcció General de Pressupostos, un dels quals actuarà com a president i un altre com a secretari de la comissió.   
- Un representant designat per la Direcció General de Tributs i Joc.   
  
- Un representant designat per la Direcció General de Projectes i Fons Europeus.   
- Un representant a designar per cada secció pressupostària, que actuarà en nom d'esta i de les entitats que tinga adscrites i després de la comunicació, podrà estar acompanyat d'altres membres, que actuaran com a assessors.  
En el si d'esta comissió es realitzaran les tasques necessàries per a la determinació de les modificacions normatives que es considere necessari incorporar a l'avantprojecte de llei de pressupostos i de mesures en relació amb les taxes, preus i altres ingressos de dret públic. Estes modificacions hauran d'emparar-se en una memòria que serà elaborada per la secció pressupostària a què corresponga la gestió de l'ingrés i haurà de confeccionar-se i posar-se a disposició dels restants membres de la comissió amb caràcter previ a la reunió en què es procedisca a l'anàlisi de la modificació normativa que es pretén efectuar.  
  
2.2. Òrgans participants en el procés d'elaboració del pressupost de la Generalitat per a l'any 2014:  
2.2.1. La Secretaria Autonòmica d'Hisenda i Pressupostos que, en el marc de les competències assignades a esta en matèria de pressupostos, articula la seua participació en el procés a través dels òrgans següents:  
  
a) La Direcció General de Tributs i Joc, que elaborarà la informació necessària que permeta quantificar els capítols I, II, III i V del pressupost d'ingressos i els beneficis fiscals, en el marc dels treballs realitzats en el si de la Comissió Funcional d'Ingressos.  
b) La Direcció General de Projectes i Fons Europeus, que quantificarà els Fons Estructurals de l'anualitat corresponent als programes operatius FEDER, FSE i qualsevol altra forma d'intervenció comunitària finançada amb Fons Estructurals del nou període de programació 2007-2013, inclosos els programes operatius aprovats dins de l'Objectiu de la Cohesió Territorial Europea, excloent-hi els fons de tipus sectorial la competència dels quals no corresponga a esta conselleria, en el marc dels treballs realitzats en el si de la Comissió Funcional d'Ingressos.   
  
Així mateix competix a la Direcció General de Projectes i Fons Europeus la determinació dels Fons de Compensació Interterritorial.  
  
Estes quantificacions hauran de ser remeses a la Direcció General de Pressupostos abans del 29 de juliol, i desglossar en l'àmbit tant d'assumpte d'ingrés com de línia de subvenció o projecte de gasto, l'import corresponent a l'ingrés i al gasto elegible.  
c) La Direcció General de Pressupostos que té assignades les funcions de desenrotllament i coordinació de totes les actuacions dirigides a l'elaboració del pressupost.  
En particular, li competix:  
- L'elaboració del marc pressupostari plurianual (2014/2016), en el qual es desenrotllarà l'anualitat 2014, ajustat a l'objectiu d'estabilitat fixat per a la Comunitat per als tres exercicis.  
- La proposta de límit de gasto no financer, d'acord amb el que establix l'article 23 tercer del Text Refós de la Llei d'Hisenda Pública de la Generalitat Valenciana.  
- L'elaboració de l'avantprojecte dels estats d'ingressos i gastos de la Llei de Pressupostos.  
- L'elaboració del projecte d'articulat de la llei.   
2.2.2. La Secretaria Autonòmica del Sector Públic Empresarial, en el marc de les competències assignades a esta, en el Decret Llei 1/2011, de 30 de setembre, del Consell, de Mesures Urgents de Règim Economicofinancer del Sector Públic Empresarial i Fundacional, i en el Decret 83/2012, d'1 de juny, del Consell, que aprova el Reglament de la Corporació Pública Empresarial Valenciana i es desplega l'esmentat decret llei.   
2.2.3. La Secretaria Autonòmica d'Administració Pública, a través de la Direcció General de Recursos Humans, que informarà a la Direcció General de Pressupostos, els canvis d'adscripció orgànica i funcional que hagen de ser tinguts en compte en la confecció del capítol I del pressupost de gastos per a l'exercici 2014.  
2.2.4. La Secretaria Autonòmica d'Economia i Ocupació, a través de la Direcció General d'Economia, que elaborarà l'informe i la previsió de conjuntura econòmica que s'integra en l'informe econòmic financer.  
2.2.5. Els òrgans superiors de la Generalitat i les conselleries elaboraran les propostes ajustades a les lleis que s'apliquen, als acords i a les directrius aprovats pel Consell i a les normes i als criteris que s'assenyalen en esta disposició. Les esmentades propostes contindran:  
  
- Modificacions de l'articulat del projecte de Llei de Pressupostos.  
  
- Modificacions de l'estructura orgànica i funcional, línies de subvenció, projectes d'inversió i financers.  
- Escenari plurianual (2014-2016) dels compromisos de gasto continguts en cada programa pressupostari.  
- Previsió de l'impacte en el gasto corrent anual dels projectes d'inversió nous, a partir del moment que entren en funcionament. A este efecte la previsió inclourà detall de l'increment de gasto corrent que determinarà la posada en marxa de la inversió nova. Previsió que inclourà tres exercicis, en tot cas, el gasto corrent previst per al 2014, s'entendrà inclòs en l'avantprojecte del pressupost.  
  
- Avantprojecte de l'estat de gastos del seu pressupost.  
- Detall d'objectius bàsics i de les accions o línies d'actuació que asseguren la seua realització durant l'exercici corresponent, així com si és el cas els indicadors que els sustenten, tot això en el marc dels treballs i de les directrius establits per la comissió a què es referix l'article 2.1.2 d'esta orde.  
- Les previsions dels ingressos afectes als programes per estos desenrotllats.  
- Els avantprojectes dels estats de recursos i dotacions de les entitats autònomes a estes adscrites, formant un sol pressupost per a cada entitat que comprendrà totes les actuacions, operacions i servicis que hagen de realitzar-se en virtut de les funcions que tinguen assignades, en coherència amb les transferències reflectides en els estats de gastos de les conselleries i els estats d'ingressos de les entitats. En el cas dels gastos adscrits a finançament comunitari, s'entendrà com a ingressos previstos els que es deriven de les propostes formalment presentades.  
  
2.2.6. Les societats mercantils, entitats de dret públic de la Generalitat, les entitats del sector públic autonòmic fundacional i els consorcis elaboraran els seus estats de recursos i dotacions, així com els pressupostos d'explotació i de capital, ajustats al que establixen les normes que les regulen. En el cas dels gastos adscrits a finançament comunitari, s'entendrà com a ingressos previstos els que es deriven de les propostes formalment presentades. Hauran de realitzar també la previsió de l'impacte en el gasto corrent anual dels projectes d'inversió nous, a partir del moment que entren en funcionament. El gasto corrent previst per al 2014, s'haurà de preveure en l'avantprojecte de pressupostos. La remissió dels avantprojectes corresponents s'efectuarà a través de les subsecretaries de les conselleries a què estiguen adscrits. Tot això, sense perjuí de les funcions de coordinació i control assignades a la Secretaria Autonòmica del Sector Públic Empresarial d'esta conselleria, i si és el cas, de les instruccions de compliment obligatori dictades per esta.  
  
  
Article 3. Procés d'elaboració  
3.1. D'acord amb l'article 23 tercer del Text Refós de la Llei d'Hisenda Pública de la Generalitat Valenciana, el Consell acordarà el límit màxim de gasto no financer dels pressupostos de la Generalitat per a 2014.  
3.2. La Direcció General de Pressupostos examinarà, en coordinació amb els altres òrgans competents en l'elaboració del pressupost, la documentació pressupostària rebuda, als efectes d'ajustar els crèdits al que establix esta orde i la resta de normativa aplicable, tenint en compte el límit de gasto no financer acordat i el marc pressupostari plurianual, tot això a fi de racionalitzar el gasto públic i complir els objectius individuals d'estabilitat.  
3.3. La Conselleria d'Hisenda i Administració Pública, basant-se en els resultats de l'examen i els ajustos previstos en els apartats anteriors, i tenint en compte allò que s'ha especificat en l'article 24 del Text Refós de la Llei d'Hisenda Pública de la Generalitat, remetrà al Consell, el corresponent avantprojecte de Llei de Pressupostos de la Generalitat per a l'exercici 2014, el qual, una vegada aprovat, serà elevat a les Corts en el termini assenyalat en l'article 55, apartat quatre, de l'Estatut, i en l'article 25 del Text Refós de la Llei d'Hisenda Pública de la Generalitat.  
  
  
Article 4. Estructura dels pressupostos de la Generalitat  
4.1. Estructura general del pressupost d'ingressos.   
El pressupost d'ingressos de l'Administració de la Generalitat i dels organismes públics per a l'any 2014 s'estructura d'acord amb la classificació econòmica que s'adjunta com a annex II.  
4.2. Estructura general del pressupost de gastos.  
El pressupost de gastos de la Generalitat i dels organismes públics per a l'any 2014 s'estructura d'acord amb els criteris següents:   
  
a) Ordenació per naturalesa econòmica, d'acord amb la classificació que s'adjunta com a annex I.  
b) Distribució orgànica per seccions i organismes a estes adscrits. Annex III.  
c) Ordenació funcional dels programes pressupostaris d'acord amb la classificació de grups, funcions i subfuncions vigent. Annex IV.  
  
d) Territorialització dels crèdits de gastos pressupostats. Annex V.  
  
4.3. Estructures específiques.   
Els pressupostos d'ingressos i gastos de les entitats autònomes de caràcter mercantil, industrial, financer o anàleg, les societats mercantils de la Generalitat, les entitats de dret públic, les entitats del sector públic autonòmic fundacional i els consorcis, s'estructuraran d'acord amb els criteris funcionals, orgànics i territorials assenyalats amb caràcter general i s'ajustaran, quant als criteris econòmics, a les normes específiques de caràcter comptable que se'ls apliquen.  
  
  
Article 5. Documentació per a l'elaboració del pressupost de la Generalitat  
5.1. Els òrgans competents per a l'elaboració dels pressupostos per a l'any 2014 formularan les seues propostes a través de quatre documents:  
  
a) Presentació de la proposta d'avantprojecte del pressupost:  
Consistix en un document en què es raonen sintèticament els objectius i les mesures que servixen de suport a les propostes pressupostàries que formule el departament, en l'àmbit de conselleria, entitats autònomes i empreses, fundacions i consorcis. En particular, d'acord amb el que establix l'article 24.4 del Text Refós de la Llei d'Hisenda Pública, haurà d'indicar els criteris aplicats en les subvencions corrents i de capital, així com els aplicats en la selecció d'inversions, l'adaptació als objectius generals de contenció i racionalització del gasto públic, així com, si és el cas, de la política d'ingressos de gestió departamental que es propose. El seu contingut donarà suport a l'elaboració de la memòria i de l'informe economicofinancer.  
  
El document serà remés per correu electrònic a l'adreça amb la referència «Presentació de la proposta d'avantprojecte de pressupostos». La Direcció General de Pressupostos confirmarà la recepció pel mateix mitjà a l'adreça remitent.  
  
b) Propostes relatives a l'articulat de l'avantprojecte de la Llei de Pressupostos:  
Consistix en un document proposta normatiu que haurà d'anar acompanyat dels documents següents: memòria justificativa de la seua oportunitat, relació de disposicions afectades, informe econòmic sobre la seua repercussió en ingressos i gastos, i informe de l'Advocacia. El seu procediment serà el mateix que en l'apartat anterior.  
c) Altres propostes i observacions:  
La formulació de propostes i observacions de caràcter puntual es remetran per correu electrònic a l'adreça mencionada en el punt a).  
  
d) Imports pressupostaris de gastos i ingressos:  
Els imports pressupostaris de gastos i ingressos es registraran en el mòdul NEPAL, per mitjà del qual s'obtindran totes les magnituds monetàries dels pressupostos i el conjunt de fitxes pressupostàries (FP) corresponents a l'estructura dels pressupostos de gastos per programes.  
  
En el mòdul NEPAL l'import s'atribuïx a una aplicació pressupostària que resulta de la combinació de valors independents entre si. Per a poder registrar un import, la combinació de valors corresponent haurà de ser creada prèviament, i omplir els segments que la conformen. Estos segments identifiquen:  
- ENTITAT: per mitjà del qual es diferencia l'Administració de la Generalitat, les entitats autònomes, les entitats de dret públic i les societats mercantils de la Generalitat.  
- ORGÀNICA: per mitjà del qual es diferencien els nivells jeràrquics de l'organització. (Secció, Servici).  
- ECONÒMICA: per mitjà del qual es diferencien els crèdits d'ingressos i gastos per naturalesa. En els gastos s'introduiran dades en concepte, amb els dos últims dígits 00, i en ingressos en subconcepte.  
  
- FUNCIONAL: per mitjà del qual es diferencien els programes pressupostaris en què es formulen crèdits de gastos o d'ingressos de gestió departamental (programa a cinc xifres).  
- ASSUMPTE: per mitjà d'este segment s'identifica el gasto, en el capítol VI amb el subprojecte d'inversió, en els capítols IV i VII amb les línies de subvenció, i el capítol VIII amb els projectes financers, i poden ser utilitzats, o no, per a qualsevol altre capítol. Per als capítols IV, VI, VII i VIII este segment és de compliment obligatori. En ingressos s'identificaran els assumptes en el cas de finançament afectat, i pot utilitzar-se l'assumpte codificat com a «NA» en la resta.  
  
- TERRITORI: correspon al reflex de l'impacte territorial atribuïble a l'import pressupostat.  
Les fitxes pressupostàries que s'obtindran de l'explotació del mòdul NEPAL hauran de ser les següents (annex VI):  
FP1. Fitxa resum de recursos financers del programa. En esta es reflectirà el cost financer previst del programa per capítols de gasto per a l'exercici pressupostari de 2014, així com el detall de les transferències internes a entitats autònomes i empreses de la Generalitat.  
FP2. Desagregació dels capítols de gasto de cada programa, detallada per conceptes econòmics.  
FP3. Fitxa descriptiva dels ingressos afectes al programa. En esta es detallaran els ingressos inherents a l'execució del programa expressant, en el cas de les subvencions, l'organisme o l'entitat que transferix els fons. Així mateix, contindrà la descripció de l'aplicació en gastos per al compliment de la finalitat a què van destinats.   
FP4. Memòria d'actuacions. En esta es detallen els objectius bàsics i les principals línies d'actuació necessàries que han sigut fixats en el si de la Comissió d'Anàlisi i Avaluació de Programes. Expressarà amb brevetat i precisió la naturalesa i la dimensió del problema sobre el qual s'actua, els objectius que es perseguixen i les principals línies d'actuació que es propose dur a terme el corresponent centre gestor.  
  
Les línies d'actuació es relacionaran amb l'objectiu bàsic quantificat i este, al seu torn, amb la problemàtica sobre la qual es pretén actuar, a través del desglossament que es reflectix en la fitxa.   
FP6. Fitxa de projectes d'inversió. Arreplegarà, per a cada un dels programes, la relació dels projectes (basada en la tipologia d'inversions arreplegada en l'annex VII) i subprojectes d'inversió que es preveu executar, amb indicació de la seua denominació, l'import, total d'aportació pròpia i aliena, estat d'execució i pla plurianual d'inversió. Tots els subprojectes faran obligatòriament referència a la seua localització territorial en l'àmbit municipal i excepcionalment en l'àmbit comarcal i/o provincial quan l'àmbit d'aplicació de la inversió ho requerisca. A continuació, es concretarà l'import i l'origen del finançament extern referit a cada un dels projectes previstos en l'exercici pressupostari de 2014.  
Els projectes ja contractats hauran de reflectir els gastos plurianuals compromesos per a cada un dels exercicis.  
Amb caràcter obligatori, per als projectes d'inversió que requerisquen dotacions pressupostàries de gasto corrent per a l'efectiva posada en marxa, es farà constar la valoració anual dels gastos corrents i de capital necessaris per a l'obertura del servici, i indicar, en tot cas, la data prevista de posada en marxa, la distribució entre els distints capítols de gasto, el volum de gasto consolidable i la quantificació del gasto quan en l'exercici de posada en marxa es preste el servici per període inferior a l'any.  
FP7. Fitxa de transferències. Expressarà, per a cada una de les actuacions de subvenció o transferència dels capítols quatre i set del pressupost de gastos, l'import assignat a l'acció, la naturalesa dels beneficiaris previstos, així com una breu descripció de les característiques, la normativa reguladora a què està sotmesa, les finalitats que perseguix i els imports de fons propis i, si és el cas, fons finalistes i aportació condicionada, detallant les quanties i origen d'estos fons, així com els compromisos plurianuals.  
FP8. Fitxa memòria de les operacions financeres. Contindrà la denominació, la descripció, la finalitat i les característiques de cada una de les operacions financeres previstes en el programa (imports previstos, terminis d'amortització i imports corresponents, tipus d'interés i beneficiaris previstos), així com la documentació i normativa que la sustenta.   
RP 1. Fitxa resum de programes i capítols. Arreplega, per a cada secció o entitat autònoma, la relació de programes gestionats i el seu cost previst per capítols.   
5.2. Les empreses públiques que figuren en l'annex III amb l'epígraf Comptabilitat Empresarial, ompliran les fitxes següents, el model de les quals queda arreplegat en l'annex VIII d'esta orde:   
- Fitxa d'estat de recursos i dotacions. Els seus apartats arrepleguen les estimacions i avaluacions de necessitat per a l'exercici que es pressuposta, tant d'explotació com d'inversió i finançament, expressades en milers d'euros i ordenades segons la seua naturalesa econòmica. L'apartat Variació del Fons de Maniobra, arreplegarà la diferència, positiva o negativa, entre el volum d'aplicacions i dels recursos per al seu finançament.   
- Fitxa de balanç. Arreplega la informació sobre la situació de l'empresa. El seu ompliment s'adaptarà a les normes del vigent Pla General de Comptabilitat, i arreplegarà, amb la deguda separació, l'actiu, el passiu i el patrimoni net de l'empresa, per a l'exercici que es pressuposta i per a l'exercici actual.   
- Fitxa de pèrdues i guanys. Arreplega el resultat previst per l'empresa per a l'exercici que es pressuposta i per a l'exercici actual. El seu ompliment s'adaptarà a les normes del vigent Pla General de Comptabilitat.   
- Fitxa de pressupost d'ingressos i gastos. Resum per capítols pressupostaris de les dades financeres del balanç i del compte de pèrdues i guanys.   
- Fitxa d'objectius. Té com a finalitat arreplegar totes les dades necessàries per a emmarcar i definir el programa d'actuació de l'empresa durant l'exercici que es pressuposta. En particular, en esta fitxa es detallen els objectius bàsics i les principals línies d'actuació necessàries que hagen sigut fixats en el si de la Comissió d'Anàlisi i Avaluació de Programes. Expressarà amb brevetat i precisió els objectius que es perseguixen i les principals línies d'actuació que es propose dur a terme.  
  
5.3. Addicionalment la Conselleria de Sanitat aportarà els informes següents:  
AP1. FARMÀCIA   
Estudi econòmic que inclourà una estimació del nombre de receptes dispensades i el seu cost unitari l'any 2014, basant-se en els exercicis de 2008 a 2013. Esta estimació distingirà les receptes atribuïdes als afiliats actius de les corresponents a població protegida i desplaçats, pensionistes i altres col·lectius. Així com una distribució territorial de les receptes i el gasto dispensat.   
AP2. COST DELS SERVICIS CONCERTATS   
Estudi econòmic que estime el cost dels servicis concertats per centre, el nombre de persones i actes d'atenció concertada efectuats i el seu cost unitari durant 2013 i la seua previsió per a l'exercici 2014.  
  
AP3. EFECTIUS I COST DE PERSONAL   
S'arreplegarà, per a cada centre gestor i programa, el nombre d'efectius de personal i el seu cost, segons la relació jurídica, el grup i, si és el cas, el nivell; i es distingirà els efectius reals existents en el moment de la projecció de nòmina efectuada en el mes de juny de l'exercici de 2013, així com la totalitat dels seus gastos ordinaris de funcionament amb el detall de conceptes de gasto.  
  
Article 6. Terminis i criteris per a l'elaboració de la documentació  
Els distints òrgans competents remetran a la Direcció General de Pressupostos la documentació corresponent amb anterioritat al 29 de juliol. Les entitats autònomes, empreses de la Generalitat, i resta del sector públic autonòmic remetran en el termini establit, la informació a través de les conselleries a què estiguen adscrites. A este efecte, les conselleries adoptaren les mesures oportunes per a la recepció de la documentació en el temps i forma fixats en esta orde.  
  
  
Article 7. Criteris per a la formulació de propostes  
Els criteris a tindre en compte per a l'elaboració del document pressupostari seran els següents:  
a) Optimització del nombre de programes pressupostaris.  
b) Contenció i racionalització del gasto públic.  
c) El capítol I, Gastos de personal, prendrà com a referència el cost anual estimat dels llocs adscrits a cada programa pressupostari a data 30 de juny de 2013.  
d) El capítol II, Gastos de funcionament, quantificarà les projeccions efectuades en compliment de l'article 2 de l'Orde de 22 de març de 2005, de la Conselleria d'Economia, Hisenda i Ocupació, per la qual es regula el procediment de gestió del pressupost de la Generalitat, i els compromisos documentats amb acord del Consell.  
e) En els capítols IV, VI, VII i VIII de gastos s'hauran d'incloure:   
- L'aportació de la Generalitat als gastos de funcionament o d'explotació de les entitats autònomes, empreses de la Generalitat i la resta de sector públic als quals s'aplicaran els mateixos criteris establits anteriorment d'este epígraf.  
- Línies i projectes d'inversió o financers cofinançats amb fons finalistes procedents de persones jurídiques del sector públic o privat.  
  
- Línies i projectes d'inversió o financers cofinançats amb recursos procedents de la Unió Europea.  
- Línies de subvenció de caràcter permanent que es deriven de l'aplicació de normes amb rang de llei.  
- Compromisos documentats amb acords del Consell.  
- Compromisos ferms adquirits a càrrec d'exercicis futurs.  
  
  
DISPOSICIONS FINALS  
  
Primera  
S'autoritza la Direcció General de Pressupostos per a dictar totes les instruccions que considere necessàries per a l'aplicació d'esta orde.  
  
Tot això sense perjuí que, en l'àmbit de les empreses públiques i les fundacions del sector públic de la Generalitat, definides en els apartats 2 i 3 de l'article 2 del Decret Llei 1/2011, de 30 de setembre, del Consell, de Mesures Urgents de Règim Economicofinancer del Sector Públic Empresarial i Fundacional, la Secretaria Autonòmica del Sector Públic Empresarial puga dictar les instruccions complementàries que considere oportunes.  
  
Segona  
La relació de persones jurídic públiques arreplegada en l'annex III té caràcter indicatiu. En este sentit les diferents conselleries seran responsables de remetre tant els avantprojectes de pressupostos corresponents a les entitats autònomes, empreses, fundacions i consorcis que amb data la publicació d'esta orde estigueren en funcionament, com la d'aquelles la posada en marxa de les quals estiguera prevista en antelació a l'1 de gener de 2014.  
Tot això, sense detriment de les necessàries actuacions que puguen derivar-se del que establix la Llei 1/2013, de 21 de maig, de la Generalitat de Mesures de Reestructuració i Racionalització del Sector Públic Empresarial i Fundacional de la Generalitat.  
  
Tercera  
Esta orde entrarà en vigor l'endemà de publicar-se en el Diari Oficial de la Comunitat Valenciana.  
  
València, 16 de juliol de 2013  
  
El conseller d'Hisenda i Administració Pública  
JUAN CARLOS MORAGUES FERRER


Còpia Permalink ELI